钦定古今图书集成/理学汇编/学行典/第218卷 > 曹守直
## 钦定古今图书集成/理学汇编/学行典/第218卷 > 曹守直

按《新蔡县志》：“曹守直，字用之，庠生。七岁父没，伯父怜
而抚之如己子，曲尽庭训，纯厚凝毅，孝弟其性，生也
渐长，心愈笃，行愈峻。其兄没，无子，遗女直抚之愈于
兄之未死时。及于归，捐橐治奁，礼无不备。族有业儒而贫者，岁月给衣食，俾玉于成。有窘于婚葬者，或脱
簪珥周之。其事二母，视膳问寝，数十年如一日。或寝”
疾，必祷于神，愿以身代。时有清泉白鱼之应，遂不药
愈。为二母置棺椁，持重赀走荆襄数千里，务购佳木，
棺成藏密室中。有悍仆醉酒燃火延屋，火起不能扑，
直呼吁天地鬼神，叩头流血，遂返。风火灭而棺无恙，
非至诚所感乎？嫡母卒，葬尽其礼，庐于墓，日哭泣血，
三年不茹荤。生母卒，葬之日，负土成坟，庐于墓侧三
年，年七十馀，每言母氏，泪辄泫然下，孺慕未尝忘于
终身也。邑令申报两台、学宪、郡守、邑大夫义其行，旌
其门曰“纯孝”，岁给米一石。